**«Ұлы дала үні» әдеби-музыкалық кешінің сценарийі**

**Өтетін орны: мәжіліс залы**

**Уақыты:**

**Жоспар:**

1. **Қазанғап «Учитель» оркестр – 3 мин.**
2. **Жүргізушілердің шығуы – 2 мин.**
3. **Мәнерлеп оқу (Ә.Кердері) – 3 мин.**
4. **«Айналдым, елім» әні – 3 мин.**
5. **«Қарлығаш» әні (фортепиано+солист) – 3 мин.**
6. **Би (А.Жұбанов «Би» күйі) - 3 мин.**
7. **«Күй» пьесасы – 4 мин.**
8. **«Ақтөбем» әні – 4 мин.**

***Қазанғап «Учитель»***

***1-жүргізуші:* Тамаша! Алдарыңызда өнер көрсеткен домбырашылар ансамблі. Қазанғаптың күйі «Учитель».**

***Заставка «Ұлы дала үні»***

***2-жұргізуші:*** Армысыздар, қадірлі ұстаздар мен қымбатты оқушылар! «Ұлы дала үні» атты әдеби-музыкалық кешімізге қош келдіңіздер!

***1-жүргізуші:*** Бүгінгі кешіміздің мақсаты - Құтты мекен Ақтөбе өңірінен шыққан өнер майталмандарының өмірімен, шығармашылығымен таныстыру, поэзия құдіретін таныту, ақындардың өлеңдеріне арнап жазылған әндермен таныстыру. Жерлес ақындарымыздың өлеңдері арқылы халқына, тілге, Отанға деген сүйіспеншілік сезімдерін ояту.

***Фон Қазанғап***

***2-жүргізуші:*** Кештің ашылуында орындалған күйдің авторы - жергілікті күйші-композитор Қазанғап Тілепбергенұлы. Осыдан 1 ай бұрын ғана ҚР Тұңғыш Президенті Н.Ә.Назарбаевтың «Болашаққа бағдар: Рухани жаңғыру» бағдарламасының жалғасы «Ұлы даланың жеті қыры» мақаласын кеңінен насихаттау, «Ұлы мұра» халықаралық жобасын жүзеге асыру мақсатында Ақтөбе қаласында композитор-күйші Қазанғап Тілепбергенұлының 165 жылдығы атап өтілген болатын.

# *1-жүргізуші:* Кете Жүсіп сияқты шыққан руына қарап Кердері атанып кеткен Әбубәкір он тоғызыншы ғасырдағы кітаби ақындардың бірі. Әбубәкір Кердері қазіргі Ақтөбе облысында туып-өскен. Қазақ жеріне терме, жырлары кеңінен тараған ақын.

# *2-жүргізуші:* Олай болса, Әбубәкір Кердерінің өлеңін 7 класс оқушылары оқып береді.

***Экранда фон (С.Жиенбаев)***

***1-жүргізуші:*** Қазақтың көрнекті ақыны Сағи Жиенбаев жырлары әсем ырғақты, ерке назды болып келеді. Сағи өлеңдерін қазақ композиторлары да қалт жіберген емес. Әншілер де айрықша бағалайды, қазақ жұртшылығы да жүрегімен сезінеді.

***2-жүргізуші:*** (жатқа) О, туған жер, барымның

Сәттілері сенікі.

Балы болса жанымның

Тәттілері сенікі.

Жүрегімде жыр болса,

Наздылары сенікі.

Көкейімде күй болса,

Саздылары сенікі.

(С.Жиенбаев)

***1-жүргізуші:*** Ақынның өлеңдеріне ән жазылып, қазіргі эстрадада  қалықтаған ән жұртының жүрегін жаулап алған. Ендеше әнге кезек берейік. Сағи Жиенбаевтың сөзіне жазылған «Айналдым,елім» әнімен Нышан Гүлсезімді сахнаға шақырамыз.

***«Айналдым, елім» әні***

***Фон Б.Тәжібаев***

***2-жүргізуші:*** Қазақ поэзиясындағы Бәкір Тәжібаевтың жырлары әнмен әрленіп, алаш аспанында шырқалғанына да көп жылдың жүзі болды. Мұхит әндерінің саздылығы, философиялық ерекшелігі мен халық әндерінің қасиетін бойына сіңіріп, туған елдің қадіріне жеткен ақын әрі сазгер Бәкірдің өмірден жинақтаған ой-толғамдарын өнерге бағыттағаны - оның жан тазалығы болса керек.

***1-жүргізуші***: Сазгер ақынның туған жер, өскен ел, дос-жаран дегенде ойының мөлдірін, сағынышының ыстық ықыласын арнап, төгілте жыр жазар кездері де көп болған. Ендігі кезекте, Бәкір Тәжібаевтың «Ақбұлақ» әніне қойылған биді тамашалайық!

***«Ақбұлақ» әні***

***1-жүргізуші:*** Рахмет! Қошеметтеріңіз!

Ахмет Жұбанов – қазақ музыкасын зерттеуші көрнекті ғалым, әйгілі композитор, [дирижер](https://kk.wikipedia.org/wiki/%D0%94%D0%B8%D1%80%D0%B8%D0%B6%D0%B5%D1%80), қазіргі Ақтөбе облысының Мұғалжар ауданы Қосуақтам қыстағында дүниеге келді. Оқуға ынталы, ән күйге жастайынан жақын болуы, сауатын ерте ашуы және естігенін зеректігімен зейініне тоқи білуі жас Ахметті оқу-білімге жетеледі. Құрманғазы атындағы ұлт-аспаптар оркестрінің негізін қалап, көркемдік жетекшісі және бас дирижері болған Ахмет Жұбанов дала салтында бұрын болмаған ұжымдық орындаушылық дәстүрінің негізін қалады.

***2-жүргізуші:*** Артында өшпестей мәдени жол салған академик композитор Ахмет Жұбановтың бізге мұра етіп тастап кеткен туындылары келер ұрпағымен бірге жасап, үшінші мыңжылдыққа да аяқ басты

***1-жүргізуші:*** Ендеше, сол бір мәңгілік көштің сырлы әуеніне, жадымызда жаңғырған жыр жолдарына құлақ салайық.

***«Қарлығаш» (фортепиано)***

***«Би» күйі (танец)***

# *1-жүргізуші:* Ғазиза Жұбанова-әлемдік деңгейдегі композитор. Қазақстандық классикалық музыканың негізін салушы Ахмет Жұбановтың қызы. Ғазиза Жұбанова Қазақстанда және шетелде кеңінен танымалдылыққа ие болды.

# *2-жүргізуші:* Оның бай шығармашылық мұрасы әртүрлі жанрлардан тұрады: опералар, балеттер, симфониялар, концерттер, хорлар, романстар, әндер, камералық-аспаптық шығармалар, спектакльдер мен кинолардың музыкалары, халық әндерінің өңдеулері.

***1-жүргізуші:*** Олай болса, Жайлаубаев Жаймұхамбеттің орындауында Ғазиза Жұбанованың «Күй» шығармасы.

***«Күй» пьесасы (фортепиано)***

***1-жүргізуші:*** Осымен, «Ұлы дала үні» атты әдеби-музыкалық кешіміз аяқталды. Үш ғасырдың куәсі болған құтты мекеннің тамыры тереңде жатыр. Бүгінгі Ақтөбе - ғасырлармен бірге өскен, уақытпен бірге өркендеген, заман талабына сай өркениеттің барлық игілігін пайдаланып отырған қала.

***2-жүргізуші:*** Тұнған шежірелі тарихымен өркенін жайып келе жатқан құтты мекеніміз Ақтөбе қаласының тарихынан сыр шерттік.
Біз осындай ұлы тұлғалардың алдында басымызды иеміз.

***1-жүргізуші:*** Кешке қатысқандарыңызға көп-көп рахмет.
Сау-саламатта болыңыздар!

***«Ақтөбем» әні***